ועדת הפנים ואיכות הסביבה, כנסת 16, פרוטוקול מספר 181, 2004-03-18 09:30

יורי שטרן: שלום, אני מתכבד לפתוח את הישיבה.

יורי שטרן: לבקשתם ולבקשת איוב קרא, אחד המציעים של החוק, היתה פנייה – הקדמנו את הישיבה, כי בדרך כלל ביום חמישי אין ישיבות, אבל הכנסת הולכת לפגרה ובאו נציגי הכפרים ואמרו: הכפרים מתפרקים וחייבים לזרז את זה, לפחות להתחיל בדיון.

יורי שטרן: לכן אנחנו מקיימים את הישיבה הזאת באופן דחוף.

יורי שטרן: יש בה שלוש הצעות חוק, שלוש הצעות חוק זהות, של ח"כ קרא, של עסאם מחול, אלי בן-מנחם, מוחמד ברכה, משה גפני ואחמד טיבי, דוד טל, יצחק כהן ורן כהן, והצעה נוספת דוד אזולאי, דהן, וקנין, זאב, טאהא, מצנע, מרגי ופרץ.

יורי שטרן: דוד אזולאי, שהוא המציע הראשי של אחת משלושת ההצעות, התנצל בגלל שזאת ישיבה ביום לא סטנדרטי שאין בו ישיבות הכנסת, לא יכול היה להגיע.

יורי שטרן: הוא ביקש להתנצל ולהביע את העניין הרב שיש לו בנושא.

יורי שטרן: קיימנו ישיבה בוועדה, היו בה הרבה אנשים, כולל אלה שהתחלפו כתוצאה מהאיחוד.

יורי שטרן: כולם אמרו, אולי לא הקשיבו טוב לקולות המתנגדים וההסתייגויות.

יורי שטרן: כתוצאה בא האיחוד שיצר מציאות לא נוחה לתושבים, לא טובה, נוצרה כביכול עיר שמקצה לקצה משהו כמו 40 קילומטר, אין ערים כאלה בארץ, זה כבר ניו-יורק אבל מבחינת ההתפתחות האורבנית עוד לא.

יורי שטרן: האנשים מאבדים השירותים, הכפר ג'וליס יש לו משמעות מבחינה דתית והוא נבלע בתוך זה.

יורי שטרן: לא ארחיב בדיבור, כי יושבים פה אנשים שהציעו את החוקים.

יורי שטרן: אבקש מחבר הכנסת קרא להציג את המצב.

יורי שטרן: נתחיל לדון.

איוב קרא: בוקר טוב לכל החברים שהגיעו מהצפון והגליל, מהיישובים השונים.

איוב קרא: בוקר טיוב לחבריי חברי הכנסת, יו"ר הוועדה, ד"ר אחמד טיבי, לראשי הרשויות שמכהנים ואלה שהיו.

איוב קרא: אני רוצה לומר ראשית כל, שמאוד חשוב לי מצב היישובים בגליל, 5 היישובים הללו, מצב היישובים בכי רע.

איוב קרא: כל יום שעובר בלי שנתקדם בהצעת החוק, יוצר מצב אנדרלמוסי בראייה של השירותים המוניציפליים.

איוב קרא: אני חושב שנכה על חטא אם לא נלך למהלך מהיר מאוד כדי לסיים את כל החקיקה.

איוב קרא: מאוד חשוב לנו בראייה שאנחנו צריכים לשמור על שלטון מקומי אובייקטיבי ונכון, וזה מאז האיחוד לא מתקיים שירות מוניציפלי ראוי.

איוב קרא: אנשים אפילו הגיעו למצב שמים לא היה ביישובים, טלפונים לא היו ברשויות, אפילו שירותים אלמנטריים של פינוי אשפה, ניקיון.

איוב קרא: לכן ככל שאנחנו משהים את החקיקה, זה יוצר מצב לא נוח, גם בנושא אבטחת בתי ספר יש.

איוב קרא: כל מה שיש לי לומר בהקשר לאיחוד ולפירוק הרשויות כבר אמרתי מעל דוכן הכנסת, אני לא רוצה לחזור על זה.

איוב קרא: נרתמנו, גם חבריי גם אלה שצידדו אפילו במהלך איחוד הרשויות, כולם באו ואמרו שזה לא היה חכם, ואנחנו מבקשים ממך לפרק את האיחוד.

איוב קרא: יש קונצנזוס, כל הגורמים פה אחד רוצים ללכת לפירוק כדי להחזיר עטרה ליושנה כדי שאנשים ירגישו טוב.

איוב קרא: צר לי שיש כאלה שתוקעים מקלות בגלגלים כדי שהעירייה תפעל, ואני שמח שראש העיר עומד על מילתו שנבחר כראש העיר ירכא ולא ראש העיר גייא, אצלנו השם הזה עבר מהעולם מרגע שהחלטנו על הפירוק.

איוב קרא: אני לא אוהב את השם הזה.

איוב קרא: אני מחזק את ראש מועצת ירכא שהולך עד הסוף בנאמנות כדי להביא לאווירה של קונצנזוס ביישובים, יש מתח רב בעקבות המצב שאנחנו נמצאים בו וסכנת התלקחות אם לא נפרק מהר את האיחוד.

איוב קרא: יש קונסטלציות שמעלים אנשים עד האיחוד ועד הפירוק, חד משמעית אני קורא לחברים – עד שנסיים את הפירוק, לא תהיה עירייה.

איוב קרא: אל תקיים ישיבות, אל תעשה שום דבר, תפסיקו עם האינטרסים האישיים.

איוב קרא: אם הולכים לפירוק, אין ישיבות עירייה, זה רק יוצר מתח מיותר ואווירה עכורה.

יורי שטרן: יש חוק, הוא התקבל, ונכון להיום יש העירייה הזאת.

יורי שטרן: אני מאלה שתמכו בחקיקה ורוצה תיקון החקיקה, אבל כל עוד לא העברנו את החוק המוסדות צריכים להתקיים.

יורי שטרן: אני לא נכנס לסוגיות שם, אבל החוק כפי שהתקבל חייב להתקיים כל עוד לא בוטל.

יורי שטרן: לא לנו לחברי הכנסת לקרוא לאנשים לזלזל בחוק.

יורי שטרן: תהיה החלטה על פירוק, ההשבתה לא טובה לתושבים.

איוב קרא: מאחר שאתה לא חי שם, האיחוד הזה יצר מצב שלג'וליס ולינוח אין ייצוג בעירייה.

איוב קרא: בשביל ללמוד את הסוגייה, אתה צריך להיכנס לעובי הקורה.

איוב קרא: משמעות העניין היא שהעירייה מתנהלת בפועל בין שני יישובים בלבד.

איוב קרא: מאחר שאין דין ואין דיין ברשויות, ולא היתה כוונה לכונן עיר, על אחת כמה וכמה צריך לתת גושפנקא לראש העיר שילך במהלך שלו.

איוב קרא: אם היה הולך למהלך אקטיבי, היה יכול להיות שפיכות דמים בג'וליס או ירכא.

איוב קרא: כדי לא ליצור קונפליקט מיותר בין החמולות והיישובים, חשוב מאוד להישאר בסטטוס הקיים.

איוב קרא: אני קורא לו בראייה ציבורית כי אני מכיר את המטריה.

איוב קרא: לא התכוונתי שמישהו יעבור על החוק, בראייה של לשמור על החוק יחד עם האמת וההגינות בתוך היישובים הללו.

איוב קרא: לכן הייתי רוצה לצאת בהחלט שגורמת או מביאה כמה שיותר מהר לפירוק בתוך היישובים הללו מהר ככל האפשר.

יורי שטרן: טיבי מייצג קבוצה אחרת.

אחמד טיבי: אני מברך את כל האנשים.

אחמד טיבי: אני רוצה להודות ליושב-ראש על שהואיל להיענות לבקשת חבר הכנסת קרא לערוך את המפגש ביום חמישי בשל הפגרה שהולכת להיות.

יורי שטרן: אחרת שפיכת דמים בכנסת.

יורי שטרן: ..

אחמד טיבי: אם מדובר בהחלטה שמלכתחילה היתה שרירותית שלא צפתה פני עתיד ולא התחשבה בסיטואציה המיוחדת ביישובים, אנשים שלא מכירים את התושבים, לא אזור, לא הווי, הם קיבלו החלטה שגויה.

אחמד טיבי: החלטות שגויות שמתוקנות הן צעד גדול קדימה.

אחמד טיבי: טוב שהיא מתוקנת.

אחמד טיבי: אמרנו מה שאנחנו רוצים לומר על ההחלטה ועל הנסיבות, אנחנו רוצים לזרז את החקיקה, הכנה לקריאה ראשונה ושנייה ושלישית.

אחמד טיבי: אני ער לפרטי הפרטים, אני מברך את השייח טריף ושאר השייחים והנכבדים ואת עסאם מח'ול.

אחמד טיבי: ער לפרטי הפרטים של הרגישויות, מה שמתרחש בכל יישובים, לכן חבר הכנסת איוב – יש מצב רגיש, נפיץ, ואני בהחלט רוצה להעלות על נס את הצורה שבה נהיו חמשת היישובים – זו דוגמא שאנשים הפועלים על-פי חוק בצורה דמוקרטית מנהלים מאבק ציבורי כולם ביחד, גם כאשר יש חילוקי דעות התוצאה אחת – משכנעים ומנצחים.

אחמד טיבי: המאבק שלכם היה מאבק אזרחי ראוי להערכה.

אחמד טיבי: לך אדוני ראש העיר, ראש המועצה עוד מעט, מגיעות הרבה ברכות.

יורי שטרן: איך מברכים אדם שהורד בדרגה.

יורי שטרן: ...

עסאם מח'ול: הוא אומר שזאת לא דרגה.

אחמד טיבי: יהיו ויכוחים – בנושא הזה כל הפרלמנט מאוחדים בשביל לזרז את החקיקה ולהגיע לקריאה שנייה ושלישית ולבטל את ההחלטה השרירותית הזאת.

יורי שטרן: תיקון אחד, חבר הכנסת טיבי; זה לא שהאיחוד הזה נוצר כל כולו כהחלטה מלמעלה.

יורי שטרן: היו קולות מהכפרים שאמרו: טוב להתאחד, היתה פה טעות משני הכיוונים, אבל היות וכולנו רואים שזה לא הולך, צריכים- -

אחמד טיבי: רציתי לעשות הנחה לאלה שרצו בהתחלה וחזרו בהם.

יורי שטרן: הם רבים.

יורי שטרן: אני מברך את השייח' מופק טריף ואת שאר המכובדים כאן.

עסאם מח'ול: אני רוצה להצטרף ליושב-ראש הוועדה ולברך את השייח' מופק טריף ושאר המכובדים שנמצאים אתו ואת ראש המועצה, את ועדות המאבק העממי, שלכל אחד מהם היה תפקיד מרכזי בזה שאנחנו יושבים כאן היום וחמשת היישובים, חמשת הכפרים.

קריאה: ארבע המועצות, יותר מדויק.

עסאם מח'ול: בלי כל מה שנעשה על ידי כל הגורמים האלה לא היינו מגיעים לנקודה שבה אנחנו היום שאנחנו דנים בפירוק האיחוד, שנולד – אני לא רוצה להגיד בחטא – אלא בטעות ובשגיאה גדולה, כי היו כאלה שהתעקשו לא להאזין לאזהרות שאני, לפחות, זוכר שאני נתתי וגורמים אחרים שמייצגים את היישובים נתנו, שדעת הרוב המוחלט ביישובים האלה היא שונה מכל הדעות ונוגדת את הדעות שהגיעו לוועדה כאילו זה רצון התושבים ורצון הרשות ורצון המועצות.

עסאם מח'ול: אני רוצה להודות בפתח הדיון הזה ליושב-ראש הוועדה, שמעבר לדיונים, לעצם זה שהגענו לאישור להעברת החוקים בקריאה טרומית, לעצם קיום הדיון הזה היום.

עסאם מח'ול: פניתי לחבריי במשלחת שליוותה אותנו בוועדת הכנסת והדיון שהיה שם מהיישובים, וביקשנו, וזה לא היה קל, אני יודע שהיה לו סדר יום עמוס לקראת סיום המושב, והוא שעה לבקשות שלנו.

עסאם מח'ול: אזכיר גם את התערבותו של חבר הכנסת אזולאי שהיה אתנו בלחץ הזה, כדי שנתחיל את הדיון כבר במושב הזה ולא נדחה לאחרי הפגרה.

עסאם מח'ול: אני רוצה להיכנס לעניין; החשיבות של הדיון היום היא בכך שוועדת הפנים תחליט בדיון הראשון שלה, תפנה לגורמים האחראים הנוגעים בדבר שלא לנקוט בשום צעד בכיוון האיחוד עד שנסיים את החוקים.

עסאם מח'ול: כי זה יהיה מביך לרשויות עצמן אם יחליטו על מהלכים שקשורים באיחוד ואנחנו בדיוק דנים בשלושה חוקים שעברו לא מזמן בכיוון ההפוך ואז להתחיל לפרק – כדי לא לפרק יותר, לא צריך לחבר יותר.

עסאם מח'ול: אני מציע שנחליט בפתח הדיונים שלא יהיה שום צעד, זאת תהיה הקריאה שלנו, שנוגע לאיחוד עד שלא חוזרים לדיונים בקריאה ראשונה והכנת החוק לקריאה שנייה ושלישית.

עסאם מח'ול: אני חושב שהחוק הזה אמור להיות פשוט, כי יש כמעט הודאה מכולם שהיתה כאן טעות.

עסאם מח'ול: המציאות עד מהרה טפחה על פנינו, והוכיחה שזה חוק בלתי-ישים, אנשים ויישובים לא יכולים לחיות אתו, הוכח תוך פחות מחודשיים, מספר שבועות אחרי שחוקקנו את האיחוד.

עסאם מח'ול: אנחנו לא באים לשחק משחקי מי יוריד לשני את הידיים, האינטרס של כולם לסיים את החוק הזה מהר בצורה פשוטה ביותר על-ידי כך שמבטלים את החוק שנחקק, חוק האיחוד, בלי להיכנס לסיבוך וסרבול של פה נאחד, שם לא נאחד.

עסאם מח'ול: אני הייתי מציע שהכיוון יהיה ללכת על ביטול החוק שהיה, ובזה חוזרים למצב הקודם.

עסאם מח'ול: אם יש דברים שצריך להחליט איך עושים בחירות, מתי עושים בחירות.

עסאם מח'ול: הייתי מציע שהבחירות הבאות יהיו לא יאוחר מהמועד הקרוב ביותר שרשויות מקומיות הולכות לבחירות שלא היו בהן בחירות במועד הכללי של הבחירות המוניציפליות, נדמה לי שזה יהיה ספטמבר.

עסאם מח'ול: שלא יהיה מעבר לזה, אולי לפני כן.

יורי שטרן: יש כמה שאלות ספציפיות שרציתי; מה המצב בכפרים עצמם?

יורי שטרן: תתארו, מה מתפקד, מה לא, איך אנשים מקבלים שירותים, או לא?

מופק טריף: בג'וליס וינוח לא מקבלים כלום.

יורי שטרן: איפה היתה פה טעות בסיסית?

יורי שטרן: פה יש מקרה ייחודי שלא דומה לאף מקום אחר – שגם שם היו התנגדויות – אבל פה יש מלכתחילה משהו לא נכון, וצריך לראות איפה היתה הטעות הבסיסית.

יורי שטרן: אולי כשראינו שכפרים שלמים מחרימים את הבחירות, אולי כבר אז המערכת היתה צריכה להגיד שזה לא הולך, שיש אי-הסכמה.

יורי שטרן: השאלה השלישית; האם נכון רק לחזור למצב הקודם, או יש פה היווצרות של גושים בתוך העיר שהיתה אמורה לקום, שכדאי להשאיר אותם מאוחדים, ולא לפרק את הכל?

יורי שטרן: פשוט, מבחינה רציונאלית, כי יש דברים שהם נכונים בגישה הזאת לעשות יחידות ישוב יותר גדולות עם שירותים יותר חזקים עם ריכוז הסמכויות.

יורי שטרן: אתחיל בשייח טריף.

מופק טריף: אנו מודים לך בשם כל התושבים על הישיבה המהירה והדחופה, מודים לחברי הכנסת שיזמו ההצעות.

מופק טריף: רצון הציבור הוא הקובע, הציבור בחמש הכפרים כולם נגד האיחוד, היתה טעות אחת גדולה מלכתחילה.

מופק טריף: צריכים להחזיר העניין לקדמותו איך שהיה, וכמה שיותר שיהיה מועד קרוב לבחירות.

מופק טריף: זה מה שחשוב לכולם.

מופק טריף: הכפרים מנותקים, יותר מעשרה חודשים לא קיבלו משכורות, הרבה באים אליי, מתלוננים, מצב לא נסבל.

מופק טריף: צריכים כמה שיותר מהר שהעניין והחוק יתוקן, זה מה שחשוב לכולם, והעניין יחזור לקדמותו.

יורי שטרן: אני חייב בצער רב להגיד שגם אותן רשויות שמתפקדות כרגיל, גם שם לא משלמים משכורת.

יורי שטרן: ראש העיר אבו-ריש, איך בראייה שלך התפקוד היום-יומי?

סאלח אבו ריש: תודה רבה שקיימת את הדיון היום, תודה לשאר חברי הכנסת.

סאלח אבו ריש: אסביר לך את מתנהלת היום העירייה זכרונה לברכה.

סאלח אבו ריש: לפני הבחירות עשיתם טעות פטאלית, חוקקתם החוק בניגוד לרצון כל התושבים של חמשת הכפרים.

סאלח אבו ריש: היה זרם או חתך מיוחד בתושבים בעד האיחוד, הם התעשתו, חזרו למוטב וחשבו נכון, ועכשיו דעתם היא נגד האיחוד.

סאלח אבו ריש: אני אך ורק מנהל את הרשות המקומית ירכא בלבד, הצהרתי על זה לפני, ביום ואחרי הבחירות עד עצם היום הזה.

סאלח אבו ריש: שאלת איך מברכים אדם שיורד בדרגה.

סאלח אבו ריש: אני רוצה לחדש לך; תאמין לי, עד עצם היום הזה, אני יצרתי את הכיסא, ואף פעם הכיסא לא עשה אותי.

סאלח אבו ריש: הם מברכים אותי על העמדה המכובדת שלי.

סאלח אבו ריש: לא ייתכן שאני אבגוד בבוחר שלי.

קריאה: וזה דרגה גבוהה מאוד.

סאלח אבו ריש: אמרתי מלכתחילה: אנחנו נגד האחד ונמשיך להיאבק נגדו.

סאלח אבו ריש: בעזרת השם ובעזרת

סאלח אבו ריש: כם נגיע לכך שהאיחוד יפורק.

יורי שטרן: מבחינת המוסדות - -

סאלח אבו ריש: אני מתפקד בסך הכל כראש מועצה מקומית ירכא בלבד, שאר הרשויות מתפקדות על-ידי החשב המלווה.

סאלח אבו ריש: החשב המלווה כבר הודיע לי שהוא לא יכול להמשיך לטפל ברשויות האלה.

קריאה: הוא התפטר.

סאלח אבו ריש: הוא שלח מכתב למשרד הפנים, ואמר שהוא לא יכול להמשיך לתפקד.

סאלח אבו ריש: אמרתי: תעשו טובה כדי שהדברים יזוזו מהר, לפרק את האיחוד.

סאלח אבו ריש: תביאו את הצעת החוק לקריאה ראשונה לפני הפגרה, תואילו בטובכם, תודה רבה.

יורי שטרן: אם מתקשרים משמרד החינוך כדי לברך על ענייני חינוך בשאר הכפרים- -

סאלח אבו ריש: אני מטפל רק בירכא, זה בהסכמת היישובים.

סאלח אבו ריש: כל משרדי הממשלה במצב נבוך, לא יודעים מה לעשות בקשר לאיחוד.

סאלח אבו ריש: בקשר להערתך, חבר הכנסת איוב קרא; אנחנו מבצעים תפקידים אך ורק לפי החוק.

סאלח אבו ריש: אנחנו לא הולכים נגד החוק.

קריאה: חוץ מהמקרה הזה.

יוסף משלב: מאחר שמוסכם על כולם שהולכים לפירוק וכולנו מסכימים וזה עבר קריאה טרומית בכנסת, מה שיש לתקן עכשיו על-מנת להציל את התושבים ולעזור להם בכפרים – על שר הפנים או לא יודע מי, אתם מחליטים למנות אנשים עד לבחירות.

יוסף משלב: לא לחכות ולהזניח את הכפרים והתושבים.

יוסף משלב: מתי ששר הפנים יקבע את יום הבחירות, את תאריך הבחירות, עד אותו יום צריך למנות אנשים שינהלו את הכפרים.

יוסף משלב: יבורך ראש המועצה שהוא לא מקיים ישיבות באף מקום.

סאלח אבו ריש: מזמן אמרתי: אני ראש רשות ירכא.

יוסף משלב: לכן יש למנות אנשים שינהלו את הכפרים, ולא כמו שקורה באבו-סנאן - מי שמתחשק לו מהכביש נכנס לנהל את המועצה.

יוסף משלב: זה לא תקין.

יוסף משלב: על הוועדה לבקש משר הפנים להחליט ששר הפנים או מי שצריך להחליט על כך, שימנה אנשים שינהלו את הכפרים.

יוסף משלב: לא לעזוב את הכפרים כך.

יוסף משלב: תודה רבה.

סיף משלב: אני רוצה להודות ליושב-ראש הוועדה ולמציעים ולחברי הכנסת ועובדי ועובדות הוועדה, על התרומה, הרצון לסייע בידינו לעבור את המשבר הקשה הזה, המשבר הקשה ביותר.

סיף משלב: בקשה קצרה ביותר, שהוועדה היום תעשה את ההצבעה ותכין את החוק לקריאה ראשונה, זה הדבר שהכי יזרז את העניין שלנו.

סיף משלב: אסביר למה; למעשה עד להשלמת ההליך של החקיקה אנחנו נמצאים במצב קשה ביותר שאי-אפשר לסבול אותו, ולכן אני מציע שהוועדה תפנה למשרד הפנים לתאם עם המועצות איך הם יתנהלו עד לסיום ההליך, ולא דבר אחר.

סיף משלב: במידה ותהיה החלטה מלמעלה בלי תיאום עם המועצות, עוד פעם זה יגרום לנו לחיכוכים מיותרים שאנחנו לא צריכים אותם.

סיף משלב: לא קשה לתאם אתנו, להפך, גם אנחנו רוצים לשרת את הציבור.

יורי שטרן: מה זה אתכם?

יורי שטרן: היות ואין רשויות נבחרות

סיף ראלב: בכל מקום יש ועד ציבורי, גם מהמועצה גם מפרנסי הציבור, שהם יהיו שותפים להחלטה לא להתעלם מהעמדות ומהאינטרסים שלהם.

סיף ראלב: בהמשך לקרוא למשרד הפנים להזרים כספים ייחודיים למועצות שלנו על-מנת לפצות אותנו על הנזקים שנגרמו לנו, ונגרמו הרבה נזקים.

סיף ראלב: למשל, ברגע שאנשים ראו שיש איחוד רשויות, במקום שיחכו כרגיל לקבל את הכספים, תבעו את המועצות וזה גרם להפסדים במיליונים.

סיף ראלב: ממילא הקופה היא דלה, התושבים לא משלמים לא למים, לא לארנונה וגם זה גורם נזק למועצות, ועל כל הנזקים האלה צריכים לפצות את המועצות על-מנת שנוכל לתפקד יותר נוח בתקופת המעבר לפחות.

סיף ראלב: באותו זמן גם לקרוא למשרד הפנים שיקפיא ההליכים של בניית המוסדות מהטעמים שדיבר מח'ול, ואין מה להוסיף.

סיף ראלב: אני רוצה להדגיש עוד דבר; אנחנו כוועד ציבורי וגם כמועצות אף פעם לא היתה לנו כוונה לכופף מישהו.

סיף ראלב: בראייה שלנו ראינו את האיחוד הזה כולו נזק, וכולו נזק לא רק לנו, גם לאחרים, ולכן אנחנו פעלנו בצורה שפעלנו בה על-מנת להסיר את הנזק הזה ולהחזיר את המצב לקדמותו איך שהוא ולא לשנות שום דבר על-מנת לא לעשות שום זעזועים.

סיף ראלב: כבוד היושב-ראש שאל מה הטעות הבסיסית שגרמה למצב הזה, אני חושב שאחת הטעויות הבסיסיות ביותר שהמוסדות לא שמעו, לא קראו את ההחלטות של מליאות המועצות.

סיף ראלב: כל המועצות קיבלו החלטות פה אחד נגד האיחוד, ומשום מה מתחילים להפגיז אותנו בשמועות, דברים אמיתיים, לא אמיתיים, לא אנחנו יכולים להחליט, כי לא השתתפנו בישיבות.

סיף ראלב: אבל העבודה הבסיסית ביותר היא שכל המועצות עשו ישיבות, שבהן הוחלט פה אחד להתנגד לאיחוד.

סיף ראלב: למה המוסדות, האנשים, לא שעו להחלטות המייצגות האלה?

יורי שטרן: ראיתי גם מכתבים עם מסר הפוך.

סיף משלב: העברתי לכבודו את כל החומר, ספר בעובי כזה, ומשם באופן הברור ביותר כל המועצות קיבלו החלטות פה אחד, בלי שום התנגדות, שאנחנו נגד האיחוד.

סיף משלב: קרה מה שקרה, הגענו לכאן, הלאה.

סיף משלב: עוד הערה לגבי ההתייחסות לחמשת היישובים; אנחנו חמישה ישובים אבל ארבע רשויות, שלא תהיה טעות להתייחס אלינו כחמישה ישובים, אלא ארבע רשויות על-מנת לא להמשיך בטעויות שמישהו מתכנן.

סיף משלב: היתה שאלה איך העניינים מתנהלים במועצות.

סיף משלב: עד עכשיו איכשהו העניינים התנהלו מאליהם בקושי רב, במצב קשה, וזה יוצר הרבה חיכוכים אבל הם מתנהלים, פחות או יותר.

סיף משלב: ועל- מנת להתגבר על הקושי הזה יש צורך בזירוז ההליך הזה, ועל ועדת הפנים מוטלת אחריות בשלב הזה, מאוד קשה, עכשיו להצביע ואחר כך במליאה לקרוא לכל הסיעות, לכל חברי הכנסת, לתמוך בזירוז ההליך.

סיף משלב: זה יקל עלינו, זה יפתור בעיות.

סיף משלב: אנחנו באמת מודים לך, במיוחד ליושב-ראש הוועדה.

יורי שטרן: אני רוצה לשמוע את נציגי המוסדות.

יורי שטרן: אחרון הדוברים יהיה ריאד חמזה.

ריאד חמזה: אני רוצה להתחיל ולצרף את תודתי לכל אלה שהודו לכל מי שמגיע, כי הרבה אנשים מגיע להם תודה, במיוחד לחברי הכנסת שהופיעו היום, כי זה לא יום רגיל בכנסת, מגיעה תודה מיוחדת.

ריאד חמזה: להערת כבודו, חבר הכנסת קרא, לגבי הראייה שהעירייה צריכה להמשיך לתפקד על פי חוק; העירייה אינה נותנת שירותים לאף אחד ב-5 היישובים שאנחנו מדברים עליהם.

ריאד חמזה: כל מועצה מתפקדת לה על פי ראות העיניים של אנשי המקום ותו לא.

ריאד חמזה: בג'וליס, לדוגמא, עובדי המועצה לקחו על עצמם משימה, לנהל העניינים במועצה ג'וליס, אבל השבוע הזה המועצה שם קרסה, הממשלה שמונה חודשים לא העבירה אגורה אחת למועצה, לא מענקי איזון וכלום.

ריאד חמזה: גם לא קיבלו משכורות בג'וליס, כי התושבים בג'וליס בטוחים שמשרד הפנים מעניש אותם על זה שלא הסכימו לאיחוד ואז לא מזרים כספים למעוצות המקומיות.

ריאד חמזה: המצב הולך ומידרדר מיום ליום, העובדים במועצה המקומית ג'וליס פתחו בעיצומים, מיום ראשון אין מים, אין חשמל ברחובות, אין קבלת קהל במועצה, יגרום להשבתת הלימודים כי הסייעות לא יגיעו לגנים, עובדי השירותים והאבטחה לא יגיעו.

ריאד חמזה: אני אומר זאת על-מנת שכבודו וכל מי שנוגע ידעו שטובה שעה אחת קודם, צריך מיד להביא את החוק הזה בשלמות לקריאה ראשונה, שנייה ושלישית על-מנת לצאת מהברוך הזה.

ריאד חמזה: אני מצפה על אף שיש פגרה של חודש, שהבחירות יתקיימו כסדרן ביישובים האלה ביולי, מקסימום אוגוסט.

ריאד חמזה: לא צריך מעבר לזה.

ריאד חמזה: עד אז אני מבטיח לך שהתושבים בקושי ינשמו אם לא יזינו אותם בחמצן, אם משרד הפנים לא ידאג.

ריאד חמזה: היום במשרד הפנים מגחכים לאור המצב שנוצר, במיוחד בג'וליס, החל מיום ראשון הזבל ייערם ברחובות, אנשים יהיו אובדי עצות.

ריאד חמזה: לא יהיה מים, חשמל, בתי ספר.

ריאד חמזה: אני רוצה לומר שפתרון של מלווה לראש העיר או חשב מלווה או יועץ מוניציפלי – תקרא לזה איך שתקרא – לא יעזור שום דבר, חשב מלווה יש ליישובים האלה כבר חמישה חודשים.

ריאד חמזה: הוא לא עשה כלום.

יורי שטרן: הוא חשב.

ריאד חמזה: חשב וקיבל שכר חמישה חודשים ממשרד הפנים.

ריאד חמזה: שמישהו יקום מהמועצות ויגיד שעזרו לו.

קריאה: לא קידם שום עניין.

יוסף משלב: התפקיד של החשב הוא כספי, בעניין הכספי.

קריאה: אפילו לזה לא עבר.

ריאד חמזה: גם בתחום הזה לא עבר בכלל, לא הביא גרוש.

ריאד חמזה: כמה שיותר מהר ייטב לכולם – גם למדינה, גם לתושבים.

2511: אני רוצה להודות לך, כבוד היושב-ראש, שנענית לפניית חברי הכנסת, תושבי חמשת הכפרים, להאיץ את תהליך פירוק המיזוג בין הכפרים.

2511: הלוואי שבכל הכפרים היה כמו בג'וליס, בינוח, שאף אחד לא השתתף בבחירות.

2511: אנחנו התמודדנו בבחירות על הבטחה לתושבים שלנו שאנחנו ניאבק למען ביטול המיזוג.

2511: אני תושב אבו-סנאן, ואני מהחברים שנבחרו בבחירות האומללות האלה.

יורי שטרן: למועצה אבו-סנאן?

2511: כן.

2511: אנחנו לא רק הבטחנו, אלא אחרי שנבחרנו בתיאום עם הוועדים הציבוריים, תיאמנו איך ניאבק, נשכנע, כדי לבטל, כי כל הבחירות האלה היו בניגוד לרצון התושבים שלנו.

2511: אנחנו רואים במיזוג אסון לכל הכפרים שלנו.

2511: אחרי שנבחרנו, השאלה שעמדה בפנינו – ויש לנו שני כפרים שהשתתפו בבחירות, ירכא ואבו-סנאן, בשאר הכפרים אף אחד לא השתתף בבחירות, לא בג'וליס, לא בינוח, גם בירכא.

סיף משלב: 52 אחוז לא השתתפו.

2511: עמדה שאלה אחרי שנבחרנו, איך נעשה למען פירוק האיחוד.

2511: באבו-סנאן היה תוהו ובוהו, אף אחד לא ידע מי אחראי מי לא, אנחנו בתיאום עם חברים שלנו עם ירכא וינוח-ג'ת דיברנו איך אנחנו נפרק, נעשה מאמץ לפרק את היחס בין אבו-סנאן ובין ירכא, בתנאים הקיימים, במאבק שלנו למען ביטול המיזוג.

2511: היתה ישיבה, והיתה החלטה שהנבחרים באבו-סנאן עד ביטול המיזוג ינהלו את ענייני אבו-סנאן.

2511: 13 חברי המועצה תמכו בהחלטה.

2511: מאבו-סנאן נבחרו שבעה, מירכא שמונה, חוץ מראש העיר.

2511: אז אנחנו בישיבה הזאת איך לנתק את היחס בין ירכא ואבו סנאן בתהליך המאבק שלנו למען ביטול, שלא יהיה תוהו ובוהו באבו סנאן.

2511: היתה החלטה שינהל את ענייני אבו סנאן החבר שלנו זיאדה עם הנבחרים עד ביטול המיזוג.

2511: היו שני חברים שהיו נגד.

יוסף משלב: הלכו לבית משפט וביטלו את ההחלטה.

קריאה: יש פסק דין לביטול האיחוד הזה.

יוסף משלב: אבו-סנאן היא לא מחוץ למדינה, היא בתוך המדינה.

2511: אני מציע שכמה שיותר מהר נביא את החוק הזה לקריאה ראשונה, שנייה ושלישית, שכמה שיותר מהר יהיה הביטול.

2511: זה משרת את האינטרס של התושבים בחמשת הכפרים.

2511: דבר שני; זה לא חוכמה וזה רע מאוד שיהיה מלווה לכפרים האלה.

2511: אני מציע שהנבחרים בכל כפר, עד ביטול המיזוג, ינהלו את העניינים.

2511: אנחנו באבו-סנאן או ירכא נשמור על הסטטוס קוו הקיים.

יהודה זמרת: אני מחויב כעובד ממשלה לעמדת הממשלה.

יהודה זמרת: משרד הפנים עושה כמיטב יכולתו, כל עוד החוק הקיים תקף, אנחנו עומדים לפי החוק.

יהודה זמרת: לא עובדים לפי מצב שאולי בעתיד ישתנה.

יהודה זמרת: משרד הפנים עושה את מאמציו לתת שירותים בהתאם לחוק הקיים.

יורי שטרן: אלה מילים ריקות מתוכן.

יורי שטרן: הכסף לא מגיע.

יהודה זמרת: הכסף מגיע לאן שאמור להגיע על-פי דין, לרשות המאוחדת.

קריאה: לא מגיע.

קריאה: אתה בא לא מוכן.

יהודה זמרת: הדיון נקבע לגבי הצעת החוק, ולא לגבי המצב הכספי של איחוד הרשויות המקומיות.

יהודה זמרת: לכן לא הגיעו אנשי המקצוע להביא את הנתונים.

סאלח אבו-ריש: לא העברתם כלום.

יהודה זמרת: משרד הפנים מעביר על-פי דין.

יהודה זמרת: לא הגיע איש המקצוע.

יורי שטרן: משרד הפנים היה הגורם הראשון שהודעתי לו שתתקיים הישיבה, וזה שמתוך המשרד אף אחד לא טרח להגיד עד 9:15 הבוקר שיבוא הנציג זאת בושה וחרפה.

יורי שטרן: שנית, דיברתי עם השר וביקשתי לדעת כמה שיותר מהר איפה אתם עומדים, כי אתם המשרד האחראי.

יורי שטרן: אני לא מבין אותך כעובד, אתה אומר: מבחינתנו קיימת הכתובת, היא נוצרה כתוצאה מהחקיקה.

יורי שטרן: לא אכפת לנו אם הכתובת הזאת היא רק על הנייר או באמת מתפקדת.

יורי שטרן: אנחנו את שלנו עושים.

יהודה זמרת: אנחנו לא פועלים על הנייר, יש תושבים, נותנים להם שירותים.

יהודה זמרת: במציאות הסבוכה, אין בידי הנתונים, אבל משרד הפנים פועל לתת את השירותים.

יורי שטרן: איך אתה יכול לתת שירותים לתושבים – זה לא שאתה חי על הנייר, אתה יודע טוב מאוד, אתה והמשרד כולו, שהרשויות לא מתפקדות, לכן אם אתה מעביר כסף, גם אם אתה מעביר, אתה יודע שזה לא מגיע לתושבים.

יורי שטרן: אתם אחראים כמשרד למתן שירותים מוניציפליים לתושבי המדינה הזאת.

יורי שטרן: אם אתה יודע שהרשות לא מתפקדת, תתבע את ראש העיר בבית המשפט, תעשה משהו, תפטר אותו.

יורי שטרן: אבל לא יכול להיות שכולם יושבים – עברה חצי שנה, שום דבר לא מתפקד כמו שתוכנן, כי אם הוא מתפקד כראש מועצה ירכא, הוא לא עושה שום דבר בג'וליס.

יורי שטרן: אם זה המצב ויש ועדות פרטיזניות שאנשים החליטו בעצמם, יש אנדרלמוסיה, יש אובדן שלטון, ואתם יושבים כאילו שום דבר לא קרה.

יורי שטרן: הייתם צריכים לעשות ישיבות חירום בוועדת הפנים במשרד, אתם יושבים כאילו זה לא נוגע לכם.

קריאה: יש חוק.

ריאד חמזה: זה כדי להעניש אותנו.

יהודה זמרת: במציאות שנוצרה, שהאנשים שיושבים פה הם חלק מהגורמים לה – אנחנו נעביר ליושב- ראש הוועדה הנתונים מה נעשה ומה ייעשה.

יהודה זמרת: זאת לא השאלה כרגע.

יהודה זמרת: אין בידי הנתונים, לכן לא אתן תשובה, כי היא לא מבוססת עמדתית.

יורי שטרן: מה עמדת הממשלה, כאשר רוב שרי הממשלה הצביעו בעד החוקים?

יהודה זמרת: יש החלטת ועדת שרים לענייני חקיקה.

יהודה זמרת: אני כעובד מדינה כפוף לעמדת הממשלה כפי שהתקבלה.

יורי שטרן: אתה כנציג משרד הפנים - אין לך שום בשורה לתושבי הכפרים מבחינת ההמשך.

יורי שטרן: אתה עומד על כך שמה שעל הנייר יתקיים.

יהודה זמרת: יש מצב קיים, כולנו כפופים לחוק, לכן אנחנו פועלים בהתאם למצב החוקי, ובהתאם לו יינתנו שירותים לתושבים.

יורי שטרן: אתה יכול לעשות כמה טלפונים ולבוא עם נתונים.

יהודה זמרת: צריך למצוא אנשים שיעשו עבודה רצינית, אני לא מאמין שאפשר לעשות זאת כרגע.

יורי שטרן: תגישו לי את זה.

ערן פולק: נקודה ראשונה; משרד האוצר מתנגד באופן מוחלט להצעות החוק האלה ולביטול החוק, זאת עמדת הממשלה הרשמית ובוועדת השרים.

ערן פולק: שתיים, הצעות החוק האלה הן הצעות חוק תקציביות כהוראתן בסעיף 3 ג לחוק יסוד משק המדינה, זאת העמדה הרשמית של משרד האוצר כפי שהוצגה על-ידי ראש אגף תקציבים.

יורי שטרן: איך אתה מעריך עלות במקרה הזה?

ערן פולק: העלות של הצעות החוק – אחת, הצורך לערוך בחירות, שזה לפי הצעת משרד הפנים כ-2.5 מיליון ₪.

ריאד חמזה: זה 20 אלף שקל.

ערן פולק: החלק השני של העלות נובע מהצורך לטפל בגירעונות של הרשויות המקומיות.

ערן פולק: על-פי החלטת הממשלה 1475 זה במסגרת האיחודים שאושרו בכנסת, פירוק האיחוד - המשמעות שלו היא הפיכת הרשויות המקומיות שנמצאות פה, קבוצות אחרות נמצאות במסגרת ההחלטה, העלות התקציבית של הטיפול על-פי קבוצות אלה היא גבוהה בהרבה, וההפרש בין העלות כתוצאה מהאיחוד ובנפרד זה למעלה מ-7 מיליון שקל.

יורי שטרן: עד עכשיו היו ישויות נפרדות מבחינה משפטית, איחדו אותן, נדמה לי שעדיין משרד התיקים אפשר להפריד כי כל תביעה היא בפני עצמה.

יורי שטרן: איזה עלות נוספת נוצרת מזה שחוזרים למצב הקודם?

ערן פולק: לא מדובר על מחיקה של חוב כתוצאה מהאיחוד.

יורי שטרן: כיסוי הגירעון נשאר כפי שהיה.

ערן פולק: ההבדל הוא בשיטת הטיפול.

יורי שטרן: איך משיטת הטיפול נולדים 7 מיליון שקל נוספים?

יורי שטרן: 7 עורכי דין?

ערן פולק: שיטת הטיפול מול רשויות בודדות, יש חיסכון כתוצאה מהאיחוד.

יורי שטרן: אתם חשבתם שהאיחודים יביאו לחיסכון, זה טרם הוכח בשום מקום, כולל פה.

יורי שטרן: החשב המלווה של חמישה חודשים אכל במשכורתו את כל החיסכון המתוכנן.

יורי שטרן: אתה דיברת על טיפול בגירעונות, הטיפול בגירעונות – יש או גוף אחד שממנו תובעים את הסכומים המסוימים או ארבעה גופים שהיו ארבע רשויות.

יורי שטרן: אולי יש עלות מסוימת בכך שזה התפצל, אבל לא יכול להיות 7 מיליון שקל.

יורי שטרן: אתה דיברת על גירעונות.

ערן פולק: במסגרת החלטת הממשלה שקבעה את צורות הטיפול בגירעונות רשויות מקומיות ותוקצבה במיליארד וחצי שקל לשלוש שנים, הוגדרה כל צורת טיפול על-פי מאפייני הקבוצה שנכללת בה.

ערן פולק: ברשויות מקומיות מתאחדות נלקח חשבון החיסכון השוטף שנובע כתוצאה מהאיחוד כאחד המרכיבים באפשרות לטפל בגירעון המצטבר ולמנוע גירעון שוטף בשנות הטיפול.

והבי חבייש: אני חייב התייחסות.

ערן פולק: כתוצאה מזה שעם ביטול האיחוד משתנה אופי הטיפול וצורת ההתייחסות לרשויות המקומיות, יש הפרש נטו של 7 מיליון שקלים שנתית.

ריאד חמזה: זרק מספר.

סאלח אבו-ריש: איך הגעת לזה?

יורי שטרן: כמה חשבת שצריך לחסוך?

ערן פולק: בתחילת תהליך האיחודים, חשבנו שהחיסכון יכול להגיע ל-15 מיליון שקל בשנה.

ריאד חמזה: זה כל התקציב של המועצה שלי.

וליד חבייש: מענק האיזון גדל בעירייה.

יורי שטרן: לא עכשיו.

יורי שטרן: אנחנו שומעים את נציגי הממשלה, אנחנו לא לבד במטריה.

ערן פולק: הרשויות המקומיות שמאוחדות כאן הן רשויות שההתנהלות שלהן במשך השנים היא גרעונית באופן עקבי וקיצוני לעומת אחרות בארץ.

יורי שטרן: איפה חשבתם שתחסכו?

ערן פולק: למרות שבארבע השנים האחרונות הועברו להן למעלה מ-200 מיליון שקל לתקציבים השוטפים של הרשויות כדי לנסות לאזן אותן.

ערן פולק: אנו מדברים על גירעונות מצטברים בירכא – למעלה מ-61% מהתקציב השוטף ב-2002, ג'וליס – 54%, יאנו-ג'ת 28%, אבו-סנאן – עשרים ומשהו.

ערן פולק: אחוזי גבייה של ארנונה ברשויות המקומיות – בירכא 32% גבייה, ירכא היא סוציו-אקונומי 3.

ערן פולק: למשל, אחוזי גבייה בירוחם הוא 94%.

יורי שטרן: איך איחוד של ארבע רשויות כושלות, איך מזה שאתם מאחדים רשויות שלכל אחת יש בעיות משלה ואתם יוצרים ערבוביה שלא מסתדרת בתוכה, שמזה אחוז הגבייה יגדל?

יורי שטרן: הבעיות האלה באיחוד כזה הופכות להרבה יותר קשות מקודם, הן לא מסתדרות מזה שהפכתם את אחד שנבחר בירכא לראש העיר של כולם ושם לא מכבדים אותו ולא מקבלים ובוודאי לא ישלמו לו מסים.

נדים עמאר: זה מה שקורה, אנשים פחות משלמים מסים.

יורי שטרן: הראש שלכם פשוט בנוי על השיחות שלכם בחדרים של המשרדים, לא על הקרקע המציאותית.

יורי שטרן: איפה שאתם חושבים שיש חיסכון, יש רק עוד נזקים.

יורי שטרן: אני רוצה לשאול אתכם; הצעות החוק האלה עברו את הקריאה הטרומית לפני שלושה שבועות, ארבעה שבועות.

יורי שטרן: בחודש ימים אילו ישיבות התקיימו – ישיבות הכנה, חירום, במשרדי ממשלה כדי לבוא לכנסת ולהגיד: אנחנו רואים את הבעיה כך וכך, רואים הצעה לטיפול.

יהודה זמרת: על החוק לא יכולה להתקיים חקיקה, כי ועדת שרים לענייני חקיקה צריכה להתכנס מחדש.

יורי שטרן: אתם חושבים שאם אתם סוגרים עיניים אז שום דבר לא קיים.

יורי שטרן: היו שלוש הצעות חוק, עברו ברוב גדול, הצעת חוק של איוב קרא עברה ברוב עצום של 82, כל הקואליציה הצביעה בעדה.

יורי שטרן: היה ברור שההצעות האלה תבואנה לדיון בוועדה.

יורי שטרן: כביורוקרטיה נכונה הייתם צריכים להתכנס ולחשוב, חוץ מלקרוא את עמדת השרים שאחר כך הצביעו כנגד אותה החלטה, הייתם צריכים להתכנס ולהגיד: הרי יש פה איום של שינוי ההחלטה שקיבלנו, בואו נראה איך נערכים, אולי נבוא עם הצעת פשרה.

יורי שטרן: איך הערכתם את המצב?

יורי שטרן: איך הכנתם את עצמכם לישיבה שהיתה אמורה להתקיים, אם לא היום אז עוד כמה ימים או שבועות?

איוב קרא: מעבר לזה שהשר אמר:

איוב קרא: כמה שיותר מהר תגמור אתם.

יהודה זמרת: אני עובד מדינה, וחייב לתמוך.

יורי שטרן: כשאתה מגיע לישיבה בכנסת, חוץ מהמנטרה הזאת אתה לא צריך לעשות שום שיעורים.

יהודה זמרת: כל עוד העמדה לא השתנתה, אסור לי להביע עמדה אחרת.

יהודה זמרת: יושב-ראש הוועדה אמור לדעת שאנחנו, עובדי המדינה, אמורים להביא הנחיות של היועץ המשפטי לממשלה.

יהודה זמרת: אפשר לפנות ליועצת המשפטית של הוועדה, היא תסביר.

יורי שטרן: לא יכולת לעשות שום דבר במקום שלך מעבר להיות צמוד להחלטה שהתבטלה מיד אחרי שהתקבלה.

יהודה זמרת: לא התבטלה.

יורי שטרן: התבטלה בחוק.

יורי שטרן: אולי הטענה לא כלפיך אלא כלפי השרים שהיו צריכים לחשוב פוליטית וגם חוקתית שהמשרדים חייבים לבוא מוכנים ולהיכנס תחת פרוגרמה.

אביטל שטרנברג: אם הולכים על הצעת החוק כפי שהיא היום, היא לא מספקת, כי צריך הסדרי רברס.

אביטל שטרנברג: צריך לעשות הסדרים – הצעות החוק לא מספיקות.

יורי שטרן: אני לא חשבתי להצביע היום, כי חשבתי שיהיה דיון ענייני, לראות אם יש הצעות פשרות.

יורי שטרן: היות שאין שום חשיבה במשרדי הממשלה, אני מעלה את הצעות החוק האלה להצבעה.

שי וינר: עמדת הממשלה היא התנגדות להצעות החוק.

שי וינר: יחד עם זה דיברו פה הרבה על טעות, מי עשה את הטעות.

שי וינר: אני לא רוצה להיכנס לעבר.

שי וינר: לדעתי, הטעויות לגמרי במקום אחר, אבל לא כדאי להתחיל להטיח האשמות.

עסאם מח'ול: אנו רוצים לצאת מהעבר.

שי וינר: הייתי רוצה להסתכל הלאה.

שי וינר: אין ספק, אגיד רק במשפט אחד, האיחוד הזה היה צריך להיעשות, רק ברגע היו כל מיני מהלכים- -

ריאד חמזה: זאת דעתך האישית?

ריאד חמזה: הוא אומר את דעתו האישית.

שי וינר: גם העמדה הפורמלית של הממשלה וגם דעתי האישית.

שי וינר: יחד עם זה, העסק – ולא משנה למה – לא מתפקד.

שי וינר: זאת עובדה.

שי וינר: לכן צריכים בכל מקרה בגלל המצב הנוכחי, לא משנה אם נעשתה טעות, ומי עשה, צריך למצוא כרגע פתרון.

שי וינר: לעניות דעתי הפתרון לא כפי שמופיע בהצעת החוק, לא ביטול האיחוד וחזרה אחורה, חזרה אחורה יש לה גם עלויות.

שי וינר: גם עלויות כספיות וגם אחרות, בעיקר בשאלה איזה שירות התושב יקבל.

שי וינר: לכן הייתי מבקש מהוועדה, ומנסה להרים את הכפפה במשותף, לתת פרק זמן שהוועדה תקבע לממשלה בצירוף בשיתוף של הוועדה- -

סיף משלב: סחבת.

שי וינר: כל זמן שתקבע מקובל עליי, שבוע – שבועיים, כדי למצוא פתרון.

שי וינר: אם חושבים שיש מקום לצרף את נציג המגזר, זה מבורך, למצוא פתרון שאני חושב שכל הצדדים יכולים לצאת מרוצים, שנאמין כולנו שהתושבים יקבלו את השירות הטוב ביותר.

עסאם מח'ול: מה עשיתם עד עכשיו חודש ימים?

ריאד חמזה: איזה פתרון?

ריאד חמזה: על מה אנחנו מדברים?

סאלח אבו-ריש: משרד האוצר לא בנה תוכנית בונה אמון על-מנת שהתושבים יאמינו באיחוד.

ריאד חמזה: מסתבר שאנשים לא למדו את הלקח.

שי וינר: משפט אחרון בתשובה לשאלה שנשאלתי; בחודשים האחרונים נעשו מספר ניסיונות למצוא פתרון מול ראש הרשות, גם אחרים, רק לא היה שיתוף פעולה.

שי וינר: מה שנאמר – העקביות קיימת, אני רק ראש מועצת ירכא, לא נבחרתי, לא היה שיתוף פעולה.

שי וינר: נשמח לקבל חסות הוועדה ולמצוא פתרון.

ריאד חמזה: אולי עוד שבוע ישכנעו אותו להיות ראש עיר.

ערן פולק: אני מבקש מהוועדה לשקול את הערכתנו המקצועית, שזאת הצעת חוק תקציבית.

יורי שטרן: אני לא מקבל את זה, כי אני חושב שהחישובים שלכם בנויים על היפותזות שאינן נאחזות במציאות.

צחי בר-ציון: לפי החוק, אם הוועדה חושבת אחרת צריכים לראות הערכה אחרת כי העלות התקציבית שונה מהערכת שר האוצר.

וליד חבייש: מטעים אתכם בגדול.

וליד חבייש: החוק שהתקבל אומר במפורש: אותן רשויות ממשיכות לתפקד כישות עצמאית למשך שנתיים.

וליד חבייש: הן קיימות עדיין.

וליד חבייש: שתיים, היו שתי הצהרות, היו לך שתי הצהרות, אחת של שר האוצר, אחת של שר הפנים.

וליד חבייש: של שר הפנים: שיטת התקצוב בישראל השתנתה, הולכת על פי פרמטרים שקבעה ועדת גביש, ויבוצעו תוך חמש שנים.

וליד חבייש: כלומר אותה אוכלוסייה, אם היא בעיירה או מועצה מקומית או אזורית, תקבל אותו מענק איזון על-פי השיטה החדשה.

וליד חבייש: שלוש, שר האוצר, איוב קרא, הצהיר שהכפרים שיתאחדו יקבלו תוספת תקציבית.

וליד חבייש: אם יקבלו תוספת עם ביטול האיחוד – תנו אותו תקציב של 2003, 2004 מינוס הקיצוץ של המשק, וננשק את הידיים שלכם.

סאלח אבו ריש: אם אנחנו הולכים על איחוד והאיחוד יצליח, זה מקצועית, משרד האוצר צריך להשקיע יותר כסף.

סאלח אבו ריש: בכל סטרט אפ להקמת חברה צריך תזרימים, הם הבטיחו לחסל את החוב, גירעון של 150 מיליון שקל.

סאלח אבו ריש: מה עשיתם?

עסאם מח'ול: הם עושים עכשיו תרגילים.

סאלח אבו ריש: ייבשתם את חמשת הכפרים.

שי וינר: אני לא רוצה להיכנס בהאשמות.

שי וינר: זה ייבוש עצמי.

סאלח אבו ריש: נתניהו הוא בעד ביטול האיחוד.

ריאד חמזה: הוא אמר לי אישית שמצדו שיבטלו.

ריאד חמזה: איזה הצהרות אתה מצהיר פה?

ריאד חמזה: זה נאמר לי, או שזה עמדת שטרית.

עמאר נדים: נציג משרד האוצר שכח שזה יציל את כלכלת מדינת ישראל.

עמאר נדים: כל הקטסטרופה - הוא מדבר על 15 מיליון שקל.

יורי שטרן: לפי חוק שהתקבל בכנסת, אם עלות של חוק כלשהו מעל 5 מיליון שקל, כדי להעביר אותו צריך לפחות 55 חברי כנסת להצביע בעד.

יורי שטרן: זה לא פשוט.

יורי שטרן: לכן הוויכוח אם זה 7 מיליון או 4.5 הוא ויכוח שיכול להכריע פה את גורל החוק.

קריאה: זה הרבה פחות.

יורי שטרן: היועץ המשפטי, באיזו מידה יכולים להטיל ספק על הערכות האוצר, ומה הדרך לקבל הערכה אחרת?

עידו בן יצחק: צריך להגיש הצעה בכתב, אם לאחד מחברי הכנסת יש השגות לגבי זה, הוא רשאי לפנות למרכז המידע של הכנסת ולהגיש הצעה חלופית.

עידו בן יצחק: במקרה כזה שתי ההצעות יידונו בוועדה.

עידו בן יצחק: גם לשר האוצר תהיה הזדמנות להגיב.

יורי שטרן: אני פונה בשם חברי הוועדה למרכז המידע, להסביר מאיפה צצו 7 מיליון שקל.

יורי שטרן: אולי זה 10, אבל לפחות תסבירו מאיפה לוקחים את הנתונים, הכלכלנים של מרכז המידע יבדקו את הנתונים.

וליד חבייש: רואה חשבון – מקובל על ארבעת הרשויות.

קריאה: יש להם כלכלנים משלהם.

עידו בן יצחק: הוועדה יכולה לקבוע שזה לא יהיה הממ"מ אלא מישהו אחר.

יורי שטרן: צריך לשלם.

יורי שטרן: אם יש לכם רואה חשבון שיהיה שותף פעיל ולא יבקש כסף, תשלחו אותו.

קאסם אבו ריש: אני אעזור לך.

יורי שטרן: אנחנו חייבים לבדוק את העלות, כי לזה יש השלכות רבות על מה שיקרה במליאה.

יורי שטרן: זה לא סתם רוב, 55 חברי כנסת.

ריאד חמזה: היו 88, אז זה לא בעיה.

יורי שטרן: תאמין לי שזה לא פשוט.

יורי שטרן: דבר אחד זה להגיד, ודבר שני זה לא להתחמק ולבוא פיזית, לא להיות בשירותים, לא במזנון, לא בהלוויה, לא בחתונה, לא מקוזז, אתה צריך פיזית 55 אנשים שיצביעו בעד.

יורי שטרן: לא הייתי מתייחס לזה בקלות, צריך לקבוע הערכת האוצר, כי זה קובע מה הרוב הנדרש כדי להעביר את החוקים האלה.

יורי שטרן: בשם הוועדה אני מביע התפעלות – המילה הכי עדינה – מכך שממשלת ישראל ישבה חודש ימים ולא טרחה להכין את עצמה לדיון בכנסת בהצעות החוק האלה.

יורי שטרן: אף אחד מהמשרדים, אולי משרד ראש הממשלה ניסה לעשות משהו – אבל לא משרד האוצר, פנים, משפטים, לא עשו כלום מעבר להגיד שהממשלה מתנגדת.

יורי שטרן: היא מתנגדת ומצביעה אחר כך בעד, לכן החוק זז.

יורי שטרן: אני מבין שאף אחד לא יכול לקחת על עצמו אחריות ולהגיד עמדה מנוגדת להחלטת ועדת השרים.

יורי שטרן: אבל כל אחד מהם היה צריך להרים את קולו ולהגיד לממונים עליו: יהיה פה דיון, אנחנו צריכים לבוא מוכנים.

יורי שטרן: אם רק נחזור כל פעם על אותו משפט, אותה אמירה, זה לא יעזור.

יורי שטרן: אני באמת לפרוטוקול ולהחלטת הוועדה מציע להכניס את המשפט שממנו נפתח.

יורי שטרן: בי"ת, המצב שבו אנשים חיים ברשויות הלא מתפקדות הוא מצב בלתי-נסבל ואנחנו דורשים ממשרד הפנים – דרשתי לפני חודשיים כאשר העסק התחיל להתחמם – להתייחס למצב ברשויות כמצב חירום מיוחד, שדורש פתרונות.

יורי שטרן: אלף פעמים תגידו שהמועצה הזאת קיימת, היא לא קיימת.

יורי שטרן: תחליפו אותה, תפטרו אנשים, אבל תבואו עם פתרון.

יורי שטרן: זה חלם.

יורי שטרן: אתם יושבים כאילו המשרד זה לחוד והמדינה והחיים זה לחוד.

יורי שטרן: אני מבקש ממשרד ראש הממשלה ליזום התייעצות בין-משרדית, אם משרד הפנים לא מסוגל לעשות.

יורי שטרן: דבר שלישי, חברי הכנסת הצביעו בעד החוק, יש להם כוונה ברורה להעביר את ההצעה הזאת לסיום, להעביר אותה בכל הקריאות, וזאת צריכה להיות הנחת יסוד שלכם.

יורי שטרן: אולי יש אופציה אחרת, אבל אם האופציה הזאת לא תבוא מצדם של המשרדים – מה שיהיה בכנסת, תתקבל הצעת החוק.

יורי שטרן: אם, למשל, משרד המשפטים אומר שבשביל לחזור למצב הקודם יש לעשות דברים כאלה וכאלה במישור החוקי, בבקשה, תגידו מה.

יורי שטרן: חיבוק ידיים זה הדבר האחרון שנדרש מכם, כי החקיקה הזאת מתקדמת.

יורי שטרן: עכשיו יש פגרה, היא בכל מקרה לא מאפשרת לנו לסיים את החוק בחקיקה, אבל אם הפגרה תתבזבז אז אנחנו נחזור למושב הבא עם אותם נתונים, ואז פשוט נעביר את החוקים כפי שהם.

יורי שטרן: שלא יהיו פה שום אשליות.

יורי שטרן: כדי שהמצב הזה יהיה ברור לחלוטין, אני מביא את ההצעות האלה להצבעה בוועדה.

יורי שטרן: זה עוד לא קריאה ראשונה, זה המלצת הוועדה לקריאה ראשונה במליאה, זה יהיה לכם תזכורת – לכם, וקודם כל לשרים ולמנכ"לים – תזכורת ברורה למה שיקרה בכנסת אם לא תתבצע העבודה בממשלה.

יורי שטרן: אני מעלה את שלוש הצעות החוק.

צחי בר-ציון: יש עוד מספר השלכות חוץ מעלות תקציבית, פשוט לא נתנו לנו להמשיך; לעצם קיום הבחירות, שברגע שמקימים במקום רשות אחת ארבע רשויות יש עלויות בראשי מועצה, סגנים וכדומה, עלות תקציבית ניכרת- -

ריאד חמזה: הם חושבים שגילו את אמריקה.

עמאר נדים: אצלנו אין סגנים.

ריאד חמזה: אני יודע כמה עירייה עולה וכמה מועצה עולה.

צחי בר-ציון: יש קיום שלכל רשות יש חובה למשרות האלה.

צחי בר-ציון: ברגע שמקימים ארבע רשויות במקום אחת יש עלות תקציבית ואי-אפשר להתעלם.

יורי שטרן: אתה לא השתתפת בדיונים הראשונים בוועדה המשותפת כשהממשלה הגיעה עם הרעיון של איחוד הרשויות.

יורי שטרן: כלכלה היא קודם כל לדעת מה המטרה, ואז לראות הדרכים להגיע למטרה.

יורי שטרן: אם המטרה היא חיסכון, שאלתי: איפה אתם מצפים לחיסכון, ואולי יש דרכים פחות כוחניות ופוגעות להגיע לחיסכון.

יורי שטרן: למשל, אם כל עירייה חייבת להצטייד ביועץ משפטי משלה, ואנחנו מגיעים למסקנה שזה לא חובה, שזה נטל בלתי-נסבל על התקציב, עדיף לבטל החובה הזאת בפקודת העיריות, ולקבוע תהליך אחר.

יורי שטרן: בואו נראה איפה החיסכון, זאת לא הדרך היחידה לאחד את הרשויות, ולא הדרך הטובה.

יורי שטרן: אתם מגיעים עם מסקנה מראש.

יורי שטרן: החלטתם לאחד, אחר כך מסבירים למה.

יורי שטרן: אם המטרה לחסוך, בואו נראה אם יש עוד אפשרויות.

צחי בר-ציון: ההחלטה לאחד התקבלה בחוק.

צחי בר-ציון: זה עבר את החקיקה.

יורי שטרן: לאותו דיון בממ"מ אנו רוצים שתביאו לנו נתונים - כמה חסכנו, איפה החיסכון, במה הוא מתבטא, אולי נשת

יורי שטרן: כנע שהעלות גבוהה ונדרוש 55 קולות, נצטרך לגייס את האנשים.

קריאה: לא חסכו כלום.

יורי שטרן: אני מבקש לאחד את הצעות החוק.

סעיד חמדאן: אני רציתי לברך, בראשית דבריי; בוקר טוב לנכבדים מוועדת הפנים בכנסת ישראל בשם אנשי הדת הנכבדים, ברשות חבריי הנכבדים הנמצאים אתנו, ברכות מעומק לב ליושב-ראש הוועדה יורי שטרן וחברי ועדת הפנים הנכבדים, אנו מודים לכבודכם על הערכתם לנו ועל ההתחשבות בענייננו החשוב והמדאיג אותנו מאוד.

סעיד חמדאן: אנחנו מבקשים לזרז את הקריאה במליאה, ברוך אתה אדוני מלך העולם אלוהינו ונביאינו משה ויתרו, תשמרו על עם ישראל ועל בית ישראל ועל ירושלים עירך עיר הקודש ועל הר ציון משכן כבודך ולא יהיה עוד אסון והרחק כל רעה ממדינת ישראל, אתה אלוהינו, אנו פונים אליך, ברוך אתה ה' ויבוא שלום באזור – אמן, תודה על אפשרות הדיבור.

סעיד חמדאן: רציתי גם בסוף דבריי – אנו ועד הדת מוחים על כל החלטה מוטעית שפוגעת בתושבים ויוצרת מריבות ובלבול בין התושבים.

סעיד חמדאן: לא להתבייש, לחברי האוצר ומשרד הפנים ומשרד ראש הממשלה להודות בפני עם ישראל וחברי הבית שכאן נפלה טעות, והיא ברורה ומובהרת.

סעיד חמדאן: לכן ההצבעה אשר היתה בכנסת ישראל וחברי הבית – אנו חושבים שהיתה שיקול דעת – וכך הם ימשיכו למימוש החוק הזה.

סעיד חמדאן: אנא חבריי ממשרד האוצר והפנים, כולנו מתפללים לאל אחד, לא ירשה לכם לפגוע בנו.

סעיד חמדאן: עם כל המחלוקת שנמצאת כאן, התקציב הזה לא ישתנה, ואנחנו לא דורשים שזה ישתנה.

סעיד חמדאן: אתם צריכים להבין אותנו, שכאן יהיו מריבות ומלחמות בין הדרוזים, אשר גורלם עם גורל מדינת ישראל.

סעיד חמדאן: זה בושה וחרפה להעיר הערות כאלה בפני כבוד הוועדה המכובדת הזאת, ובפני חברי הכנסת בעת הזאת.

סעיד חמדאן: לכן אני מודה לכולם, ואדוני היושב ראש, אם תהיה כל החלטה אחרת, אנחנו הוועד הדתי מתנגדים ונמשיך להתנגד בתוקף שיהיה באזור שלנו מלחמות.

סעיד חמדאן: זה דבר שמרגישים אותו יום-יום – החיילים, השוטרים באשר הם.

סעיד חמדאן: לכן אני מודה לכם.

סעיד חמדאן: לגבי שינוי כלשהו אשר הגיש יוסף משלב על מינוי; במידה ואנחנו מתנגדים לזה, במידה ויהיה מינויים זמניים, אנו מבקשים שיהיה מינוי מחוץ לכפרים.

עסאם מח'ול: חבל, כנראה, נציגי המשרדים הגיעו לכאן עם ההוראה שהם צריכים לשמור על זכות השתיקה או במקרה הברור יותר, עם הוראה חד-משמעית לטרפד את החוק הזה ולהתעלם.

עסאם מח'ול: היה להם זמן להתארגן מי יגיד מה ומי ישלוף את ההצעה להגיד: לא נחליט עכשיו, תנו ארכה.

עסאם מח'ול: נתנו לכם ארכה של חודש, לא ניתן עוד ארכה.

עסאם מח'ול: אני מציע שנחליט שיש ארכה מאוד מוגדרת עד יום שני.

עסאם מח'ול: יום שני, שלישי מקסימום, נקיים את הדיון שתהיה חוות דעת מקבילה.

עסאם מח'ול: ולפני שאנחנו יוצאים לפגרה – זאת הצעתי – נעביר את החוק בקריאה ראשונה.

עסאם מח'ול: אני מציע להצביע היום.

עסאם מח'ול: תהיה הפגרה כדי להכין לקריאה שנייה ושלישית, עם פתיחת המושב הבא אנחנו מביאים לקריאה שנייה ושלישית.

עסאם מח'ול: הדברים יהיו חד-משמעיים, יצטרכו משרדי הממשלה להביא הצעות.

עסאם מח'ול: עד אז לא יהיה שום צעד שמשנה את הסטטוס קוו הקיים עכשיו.

איוב קרא: שמעתי בקשב את כל החברים, אני מעריך את הדברים שנאמרו.

איוב קרא: אני רוצה להגיד למשרדי הממשלה - מה שאתם אומרים, שיש עלויות, זה לא בדיוק פני הדברים.

איוב קרא: היה צריך לכסות גירעונות מצד הממשלה ולהכיר באיכות כפיילוט, זה היה אחד הדברים שהשתכנענו ללכת, הממשלה היתה צריכה לשלם על דונמים של קרקע, אזורי תעשייה.

איוב קרא: אתם צריכים לברך על המהלכים, כי אנחנו עושים טובה לממשלה והמדינה בזולות או משאבים שהיתה צריכה להעביר.

איוב קרא: כדאי שתבדקו את הדברים.

איוב קרא: אני רוצה לברך את יושב-ראש הוועדה, שבניגוד לידידי בוועדת הכנסת כינס את הוועדה היום, למרות ששלושה שבועות התמסמס החוק בוועדת הכנסת.

איוב קרא: אני מברך אותך ואת יפה שעשיתם הכל להביא את החוק היום.

איוב קרא: לישיבה הבאה – חשוב שלא כל פעם נתחיל לשחזר דברים.

איוב קרא: אני רוצה שבישיבה הבאה כבר תודיעו לנו איך יתנהלו היישובים, כי זה הרבה חודשים, היישובים במצוקה קשה, אין בהם כלום, איך יתנהלו עד הבחירות?

איוב קרא: המצב לא יכול להימשך כמו שהוא היום.

איוב קרא: דבר שני, לא הוכח שום נזק – אני חושב שבאיחוד של עכשיו, מאז העברת חוק האיחוד היה חיסכון אדיר ברשויות, שאני לא יודע על מה אתם מדברים.

איוב קרא: רק זה יכול לכסות כל מה שאתם מדברים, אפשר לעשות בזה בחירות לכל מדינת ישראל.

איוב קרא: אני מוחה על האפתיות של משרד הפנים כל התקופה הזאת, שלא נתן מענה אלמנטרי ליישובים.

איוב קרא: זאת אחת הסיבות שאני כועס, האנשים חיים שם כמו בג'נין ובמקומות אחרים.

איוב קרא: אין שום מענה מוניציפלי, שום מענה לטובת התושבים.

איוב קרא: צריך לזכור ששר הפנים הבטיח שאין פיטורים כך שאין חיסכון.

איוב קרא: כך שייקחו את כל הדברים בחשבון.

איוב קרא: אני רוצה לסיים בדבר אחד; אני מצטרף לחברי מח'ול, נשמח שנתקדם מהר ככל האפשר בחקיקה, אנחנו צריכים לזכור שבכל הפגרה אי-אפשר להעלות את הצעת החוק כי הצעת חוק פרטית, אבל לפחות עד השבוע הבא, בסוף המושב, להעלות בקריאה ראשונה, זה יכול להיות מהלך חשוב וטוב ויוצר אווירה נוחה ביישובים.

איוב קרא: המצב קשה, יש מתח עצום.

יורי שטרן: נעביר את המתח למשרדי הממשלה.

איוב קרא: אני מציע לשקול את זה ברוח הדברים הללו.

יורי שטרן: אני מבקש מהיועץ המשפטי לקרוא את הצעות החוק.

עידו בן-יצחק: מקריא את הצעת החוק הראשונה של דוד אזולאי.

יורי שטרן: מי בעד?

יורי שטרן: 3 בעד, אין נגד ואין נמנעים.

יורי שטרן: אישרנו לקריאה ראשונה.

עידו בן-יצחק: מקריא את הצעת החוק של איוב קרא.

יורי שטרן: הצבעה.

יורי שטרן: 3 בעד, אין נגד, אושר.

סיף משלב: לגבי ההסבר, צריך לכתוב ינוח-ג'ת, כי זאת מועצה אחת.

יורי שטרן: בסדר.

יורי שטרן: מקבל את ההערה.

עידו בן-יצחק: הצעה של עסאם מחול – קורא.

יורי שטרן: הצבעה.

יורי שטרן: 3 בעד.

יורי שטרן: אושר.

צחי בר-ציון: מה בדבר הטענה שיש עלות תקציבית?

צחי בר-ציון: החוק אומר שהוועדה צריכה לקבוע את העלות התקציבית.

צחי בר-ציון: אנחנו הגשנו חוות דעת.

יורי שטרן: אנחנו נבקש חוות דעת.

איוב קרא: בכפוף לבדיקה.

איוב קרא: לא נדחה את הדברים בגלל הבדיקה.

צחי בר-ציון: אם יש עלות תקציבית, יש השלכה למספר חברי הכנסת שצריכים להיות בכל קריאה.

צחי בר-ציון: הוועדה צריכה לקבוע את זה לפני ההצבעה לקריאה ראשונה.

יורי שטרן: אשאל את מרכז המידע אם אפשר להתכנס עוד היום לבדוק הנתונים.

ריאד חמזה: יורשה לנו להביא הצעה משלנו.

יורי שטרן: אם נספיק להביא הצעה אלטרנטיבית, נתכנס כבר בשבוע הבא כדי לקיים הצבעה לכאן או לכאן במליאה.

איוב קרא: על פי התקנון זה מותר?

עידו בן-יצחק: החלטה עקרונית על הצעת החוק, מחכים לחוות דעת.

יורי שטרן: אישרנו שלוש הצעות חוק לקריאה ראשונה.

יורי שטרן: בי"ת, נפנה באופן מיידי לממ"מ כדי לבדוק את ההערכה התקציבית של הצעות החוק מול הערכות האוצר והערכות שאולי יספקו המועצות והמומחים שהמועצות מביאות.

יורי שטרן: גימ"ל, אנחנו מוחים על כך שמשרדי הממשלה לא היו ערוכים לדיון ולא טרחו להקים עמדה שעונה לפחות לחלק מהתביעות של התושבים ולמשבר שנוצר.

יורי שטרן: ארבע, אנחנו דורשים ממשרד הפנים לקיים עם שאר משרדי הממשלה התייעצות דחופה בכל מה שנוגע לתפקוד הרשויות המקומיות ומצב השירותים המוניציפליים בעיר המאוחדת הזאת, בהתחשב במציאות, לא בנייר, ולמצוא פתרונות מנהליים גם לעת עתה, קודם כל, וגם לתקופת המעבר שאמורה להיווצר, אם אכן הכנסת תקבל את הצעות החוק האלה.

סיף משלב: בהתייעצות עם המועצות.

יורי שטרן: בהתייעצות עם התושבים והמועצה שנבחרה.

יורי שטרן: אנחנו מבקשים ממשרד הפנים לדאוג לכך שהסכומים שהובטחו והסכומים הנדרשים לתפקוד הרשויות אכן יועברו בצורה כזאת שכשיגיעו לאזרח באמצעות השירותים הרלוונטיים ולא סתם העברה על הנייר, שאחר כך לא יודעים מה לעשות אתה.

יורי שטרן: בהתחשבנות זאת אנחנו מבקשים לקחת בחשבון את אותם הגירעונות הנוספים שנולדו כתוצאה מפירוק הרשויות הקודמות, והאצה בתהליך של גביית חובות על-ידי הספקים, הם אמרו שהספקים מיד דרשו מה שהיה פרוס על פני חודשים, ברגע שנעלמת אותה רשות נעשו עיקולים.

צחי בר-ציון: לא מעבירים לקריאה ראשונה לפני שמסיימים את הדיון.

צחי בר-ציון: אתה צריך לקבוע שלפני שמעלים את זה לקריאה ראשונה, תסיים את הדיון בנושא האם יש לזה עלות תקציבית.

ריאד חמזה: אולי הם יעכבו את ההצעה שלהם בכוונה, אז זה ייקח חודשים.

ריאד חמזה: אנחנו מדברים על השבוע הבא.

עסאם מח'ול: עד אז נצטרך לגמור את הדיון.

יורי שטרן: לפי התקנון, אנחנו חייבים לקבוע עלות התקציבית, או נצטרך לקבל את עמדת האוצר או הצעת הממ"מ.

יורי שטרן: אני לא יכול להתחייב שזה יקרה ביום ראשון.

יורי שטרן: אנחנו כוועדה מבקשים ממזכירות הכנסת להביא את זה להצבעה.

עסאם מח'ול: הוויכוח ברור, שלא נהפוך את ההערה הזאת למנוף לסחבת.

יורי שטרן: ההחלטה לא בידינו, אנחנו מעבירים את החוק באישור הוועדה למזכירות ונשיאות הכנסת.

יורי שטרן: יש שם שורה שלמה של חוקים, או שיספיקו או שלא יספיקו לעלות בימים שנותרו עד הפגרה.

יורי שטרן: הבקשה שתצורף לזה שמפאת חשיבות הנושא, אנחנו מבקשים להעלות את זה בשבוע הבא.

ריאד חמזה: אנחנו רק מבקשים שתעבירו את הצעת החוק למזכירות, אנחנו נדאג לשאר שם.

עסאם מח'ול: שלא יהיו צעדים- -

יורי שטרן: אנחנו מבקשים ממשרד הפנים ומשאר משרדי הממשלה לא לכפות על המועצה שנבחרה תהליכים נוספים והחלטות וצעדים נוספים שהם פועל יוצא מהחלטת האיחוד, כי המצב שהחקיקה בכנסת מתקדמת מחייב גם הקפאה מסוימת של התהליכים האלה.

יורי שטרן: זאת קריאתנו למשרד הפנים כמשרד האחראי על ביצוע ההחלטה על איחוד הרשויות.

יורי שטרן: אם ייפול החוק, אז עוד חודשיים-שלושה תעשו את הצעדים האלה.

עמאר זאכי: רציתי לברך את יושב-ראש הוועדה וחברי הוועדה על הגישה החיובית.

עמאר זאכי: אנחנו במרכז השלטון המקומי נגד כל איחוד בכפייה שהוא נגד רצון התושבים, וזו תשובה לשיטה האומללה של משרד הפנים בה נהג ועשה את הבחירות בחמשת היישובים – ירכא, ג'וליס, אבו-סנאן, ינוח וג'ת.

עמאר זאכי: אני קורא ליושב ראש הוועדה ולוועדה להתמיד בעמדה שלהם החיובית ולקדם את החקיקה.

עמאר זאכי: הפרדוקס עלול להתוות כתוצאה מאי-התקדמות בחקיקה עלול למוטט את היישובים וימיט אסונות עליהם.

עמאר זאכי: כולי תקווה שיושב ראש הוועדה וחברי הוועדה הנכבדים יוציאו את החלטתם לפועל.

יורי שטרן: תודה רבה, הישיבה נעולה.